ועדת הכלכלה, כנסת 15, פרוטוקול מספר 530, 2002-11-11 12:00

אברהם פורז: אני מתכבד לפתוח את ישיבת הוועדה.

אברהם פורז: על סדר היום – הצעת חוק לתיקון פקודת התעבורה, (תיקון- אגרות), הצעתו של חבר הכנסת עמיר פרץ.

אברהם פורז: אני רוצה לומר לכם משהו לגבי הפרוצדורה: אני קבעתי את הצעת החוק הזו לדיון כבר לפני כשלושה שבועות.

אברהם פורז: כאשר קבעתי את הדיון עדיין לא היה ידוע לנו שהכנסת מתפזרת ושאנחנו הולכים לקראת הקדמת בחירות.

אברהם פורז: גם בשבוע שעבר, כשהשארתי את הישיבה על סד היום, עדיין לא ידעתי שהכנסת מסיימת את עבודתה השבוע, ושזה השבוע האחרון לדיוני המליאה.

אברהם פורז: במילים אחרות: הדיון היום הוא דיון עקר.

אברהם פורז: הוא חסר כל טעם, כי גם אם אנחנו נחליט שאנחנו מאשרים את הצעת החוק הזו לקריאה ראשונה, עד שהיא תודפס, עד שהיא תובא לקריאה ראשונה, הכנסת כבר תהיה בפגרת בחירות.

אברהם פורז: לכן זה לדעתי דבר שעבר זמנו, וניתן יהיה לחדש את הדיון – בהנחה שחבר הכנסת עמיר פרץ יהיה חבר בכנסת הבאה – לאחר מכן.

אברהם פורז: לכן, בנסיבות האלה אין טעם בקיום הדיון.

קריאות: למה הזמנתם אותנו?

קריאות: עד שקם חבר כנסת אחד שפתח את ענף המוניות - -

עמיר פרץ: אולי נבקש אישור לעניין?

אתי בנדלר: אישור למה?

עמיר פרץ: אם יש הסכמה - -

אברהם פורז: אין טעם.

אברהם פורז: נניח שאנחנו נחליט שמעבירים את זה לקריאה ראשונה.

אברהם פורז: עד שזה יודפס במדפיס הממשלתי ועד שזה יעבור לקריאה ראשונה במליאה – הכנסת מתפזרת.

אברהם פורז: פרט לכך יש החלטה שכל דבר שהוא במחלוקת לא עולה, ואני מבין שמשרד התחבורה לא מסכים להצעה.

אלכס לנגר: יש החלטת ממשלה בנושא הזה, שאנחנו אמורים להגיש תוך כמה ימים הצעת חוק שמבטלת את החוק הזה.

עמיר פרץ: יש לי הצעה.

עמיר פרץ: על מנת שאנחנו נהיה שלמים עם עצמנו – נעביר את זה, ואני אלך לעשות מאמצים - -

אברהם פורז: זה לא ככה.

אברהם פורז: צריך לעבור סעיף-סעיף.

עמיר פרץ: לקריאה ראשונה?

אברהם פורז: ודאי.

אברהם פורז: צריכים לקבל גם הערכת עלות להצעת החוק ממשרד האוצר.

קריאה: אין לה עלות.

קריאה: היא מכניסה כסף לאוצר.

אברהם פורז: נדמה לי שהם חושבים אחרת.

אברהם פורז: לכן, רבותיי, צר לי שהטרחתי אתכם לכאן.

עמיר פרץ: אבל למה שלא נעשה ניסיון?

עמיר פרץ: הם ממילא באו לכאן.

אברהם פורז: אין טעם.

אברהם פורז: צריך לשמוע הערכה תקציבית, צריך לעבור על הסעיפים.

אברהם פורז: אני מאחל לכם הצלחה.

אתי בנדלר: יש החלטה של הנשיאות מהשבוע שעבר שגם הצעות חוק שפורסמו כבר לקריאה ראשונה ברשומות, לא יעלו לקריאה ראשונה אם הם לא בנושא בחירות, כנסת, או בהסכמת ממשלה.

עמיר פרץ: הממשלה לא בעסק.

עמיר פרץ: החלטת ועדת הכנסת אומרת כדלהלן: הצעת חוק שעניינה אינו בחירות – היה ויסכימו עליה ראשי שתי הסיעות הגדולות – תעלה להצבעה.

עמיר פרץ: אין שום התניה של ממשלה, עם כל הכבוד.

עמיר פרץ: ששום ועדה לא תתנדב לתת לממשלה מעמד בכנסת.

עמיר פרץ: עדיין, לשמחתנו, יש הפרדת רשויות, גם אם היא למראית עין.

עמיר פרץ: לכן ועדת הכנסת הקפידה לציין שראשי הסיעות יכולים להסכים.

עמיר פרץ: אם חברי הכנסת אפי אושעיה וזאב בוים, ראשי שתי הסיעות הגדולות, יאמרו שהם לא מסכימים שההצעה תעלה – זה עניין אחר.

עמיר פרץ: אני חושב שאני מסוגל לשכנע אותם.

עמיר פרץ: טכנית, מכיוון שהקפיאו את כל ההצעות, נגה ענתבי ממשרד המשפטים פנויה עכשיו.

אתי בנדלר: היום עומדות להתפרסם הרבה מאד הצעות חוק מטעם הכנסת, דווקא היום.

אתי בנדלר: עבדנו בקצב בלתי רגיל.

עמיר פרץ: אני אשמח אם תתנו לי לנסות.

עמיר פרץ: לא אצליח – לא אצליח.

עמיר פרץ: אנחנו, כוועדה נעשה את חלקנו.

עמיר פרץ: אם היינו אחרי הקריאה הראשונה – אין בעיה, כי אז היינו יכולים להחיל רציפות.

עמיר פרץ: פה הבעיה שיהיה צורך להתחיל הכל מההתחלה.

אברהם פורז: אי אפשר להניח לקריאה ראשונה לפני שיש הערכה תקציבית של משרד האוצר.

אברהם פורז: משרד האוצר מקבל מאתנו, בדרך כלל, פרק זמן של לפחות שבוע, כדי להכין הערכה תקציבית.

עופר קרני: אין לנו עדיין הערכה תקציבית.

עופר קרני: באנו הנה לשמוע את הדברים.

אברהם פורז: האם זו הצעה תקציבית, לדעתכם?

אברהם פורז: האם היא מעל 5 מיליון שקל?

קריאות: לא, היא לא עולה כסף.

עופר קרני: יש לה משמעויות תקציביות הרבה יותר גדולות מזה, ואנחנו אפילו לא יודעים להגיד לאיזה כיוונים.

עופר קרני: הרפורמה הזו היא מאד מורכבת, מאד מסובכת.

אלכס לנגר: זה ניסיון לסגור את הענף.

אלכס לנגר: כמובן שקובעים פה אגרה למשך מספר שנים שמקווים שאף אחד לא ישלם אותה.

אלכס לנגר: אז יש לזה עלות.

אברהם פורז: רבותיי, צר לי, אבל חבל לי לבזבז את זמנה של הוועדה על דבר שאינו אפקטיבי.

אברהם פורז: אני מודה לכם ומתנצל בפניכם שוב על הטרחה.

אברהם פורז: הישיבה נעולה.